ঝটিকা মিছিল, গ্রেপ্তার  হরতালে পুলিশি বাধায় সংগঠিতভাবে রাজপথে নামতে না পেরে ঝটিকা মিছিলের কৌশল নিয়েছে বিএনপি। রাজধানীর কয়েকটি স্থানে খানিক সময়ের জন্য এ মিছিলগুলো হয়েছে। ৪৮ ঘণ্টার হরতালের দ্বিতীয় দিনেও পুলিশের কঠোর অবস্থানের কারণে বিএনপি নেতাকর্মীরা রাজপথে পিকেটিং করতে পারেনি। তবে পুলিশের কড়া টহলের মধ্যেই রাজধানীর কয়েকটি স্থানে ঝটিকা মিছিল বের করে বিএনপি ও অঙ্গ-দলের নেতাকর্মীরা। পুলিশ সক্রিয় হওয়ার আগেই সরে  যায় মিছিলকারীরা। সকাল সাড়ে ৮টার দিকে পান্থপথ এলাকায় স্বেচ্ছাসেবক দলের যুগ্ম সম্পাদক ইয়াসিন আলীর ও সহ-দপ্তর সম্পাদক আখতারুজ্জামান বাচ্চুর নেতৃত্বে একটি মিছিল বের করে। এ সময় দুটি গাড়ি ভাঙচুর করা হয়। দুপুর ১২টায় মৌচাকের কাছে ছাত্রদলের ভারপ্রাপ্ত সভাপতি শহিদুল ইসলাম বাবুলের নেতৃত্বে একটি মিছিল বের হয়। পুলিশের ধাওয়ার খেয়ে মিছিলটি ছত্রভঙ্গ হয়ে যায়। দুপুর ১টায় খিলগাঁও তিলপাপাড়া এলাকায় স্থানীয় বিএনপি নেতা ইউনুস মৃধা, তাঁতি দলের সহ-সভাপতি জাহাঙ্গীর আলম মিন্টুর নেতৃত্বে একটি মিছিল বের হয়। বিকালে শিক্ষক নেতা সেলিম  ভূঁইয়ার নেতৃত্বে কাকরাইল স্কাউট ভবনের পেছনে একটি ঝড়ো মিছিল হয়। সকাল সাড়ে ১১টায় স্থানীয় ওয়ার্ড কমিশনার আবদুল মতিনের নেতৃত্বে মোহাম্মদপুর এলাকায় মিছিল বের করে। পুলিশ মিছিলটি ছত্রভঙ্গ করে দেয়। সেখান থেকে মোহাম্মদপুর থানা শাখার যুগ্ম আহ্বায়ক এনায়েতুর রহমানকে আটক করে পুলিশ। আজিমপুরের নিউ মার্কেট এলাকা থেকে সকাল সাড়ে ১১টার দিকে স্থানীয় নেতা জাহাঙ্গীর হোসেনের নেতৃত্বে, মিরপুরের ১০নং গোলচত্বরের একটি গলিতে সকাল সাড়ে ১০টার দিকে মিরপুর থানা বিএনপির ভারপ্রাপ্ত সভাপতি আবুল হোসেন আবদুলের নেতৃত্বে এবং দুপুর দেড়টার দিকে  বংশাল এলাকায় ছাত্রদল একটি মিছিল বের করে। হরতালে রাজধানীর খিলক্ষেত থানায় ৫ জন, মোহাম্মদপুর থানায় ৪ জন, আদাবর থানায় ৭ জন, সূত্রাপুর থানায় ১১ জন, চট্টগ্রাম মহানগরে ৯ জন, সিলেট মহানগরে ২৩ জন, খুলনা মহানগরে ২৮ জন, বরিশালে ১৬ জন, পাবনায় ১৩ জন, ময়মনসিংহে ২৫ জন, সিরাজগঞ্জে ৫ জন, টঙ্গিতে ৬ জন, কুমিল্লা দক্ষিণে ৯ জন, জামালপুরে ১০ জন, শেরপুরে ৯ জন, লক্ষ্মীপুরে ১৩ জন, নাটোরে ৪ জন, সাতক্ষীরায় ৬ জন, দিনাজপুরে ৫ জন, রংপুরে ১৩ জন ও গাইবান্ধায় ৯ জনকে গ্রেপ্তার করা হয়েছে। এছাড়া পুলিশি হামলায় চট্টগ্রামে বিএনপির সহ-শ্রমবিষয়ক  সম্পাদক এএম নাজিম উদ্দিনসহ ৩০ জন, শরীয়তপুরে জেলা বিএনপির সভাপতি জামাল শরীফ হিরুসহ ১৮ জন, রাজধানীর মোহাম্মদপুরে ১৩ জন, খিলগাঁওয়ে ১৬ জন, গাজীপুরে ২০ জন, কুমিল্লায় ৪০ জন, জামালপুরে ১৩ জন, শেরপুরে ২০ জন, ব্রাহ্মণবাড়িয়ায় ১৬ জন ও দিনাজপুরে ১৫ জন আহত হয়েছেন।